VDSS sklep Psp 513/2014
Datum: 2014-10-02T02:00:00.000+02:00
ecli: ECLI:SI:VDSS:2014:PSP.513.2014
sodisce: Višje delovno in socialno sodišče
oddelek: Oddelek za socialne spore
podrocje: INVALIDI - CIVILNO PROCESNO PRAVO
institut: zavržena tožba - rok za vložitev tožbe

## Jedro

Tožnik je poslal tožbo (s katero izpodbija dokončno odločbo toženca) pred iztekom 30-dnevnega roka od vročitve dokončnega upravnega akta (prvi odstavek 72. člena ZDSS-1), vendar nepristojnemu organu (tožencu) in to kljub pravilnemu pravnemu pouku. Sodišče prve stopnje je zato pravilno štelo, da je tožba, ki je na sodišče prispela po izteku roka, prepozna. Tožbo, vloženo po preteku 30-dnevnega roka, je treba na podlagi prvega odstavka 274. člena ZPP zavreči.

## Izrek

Pritožba se zavrne in se potrdi sklep sodišča prve stopnje.

## Obrazložitev

Sodišče prve stopnje je z izpodbijanim sklepom tožbo zavrglo.

Zoper sklep je tožnik vložil pritožbo zaradi zmotno in nepopolno ugotovljenega dejanskega stanja. Navaja, da iz sklepa izhaja, da je sodišče tožbo zavrglo, ker jo je tožnik vložil dne 21. 5. 2014 z obrazložitvijo, da je toženec posredoval tožbo sodišču z dopisom 11. 6. 2014, kamor je prispela 12. 6. 2014. Tožnik pričakuje, da bo sodišče, ker je oddal poštno pošiljko priporočeno dne 21. 5. 2014, to je še v 30 dnevnem roku od vročitve dokončnega upravnega akta, in ker je pri pošiljanju tožbe zaradi oddaje večjega števila poštnih pošiljk napačno napisal naslov prejemnika pošte, upoštevalo njegove navedbe. Tožena stranka bi namreč lahko takoj, ko je poštno pošiljko sprejela, odstopila tožbo naslovnemu sodišču, ne pa da jo je odstopila šele 12. 6. 2014, takoj po izteku 30 dnevnega roka za uveljavljanje sodnega varstva pravic.

Pritožba ni utemeljena.

Po določbi prvega odstavka 72. člena Zakona o delovnih in socialnih sodiščih (Ur. l. RS, št. 2/2004 in 10/2004, v nadaljevanju ZDSS-1) se tožbo vloži v 30 dneh od vročitve dokončnega upravnega akta. Skladno z določbo 112. člena Zakona o pravdnem postopku (Ur. l. RS, št. 26/99 s spremembami, v nadaljevanju ZPP) se šteje, da je vloga, če je vezana na rok, vložena pravočasno, če je izročena pristojnemu sodišču preden se rok izteče. Iz dejanskih ugotovitev sodišča prve stopnje izhaja, da je bila tožniku dokončna odločba z dne 28. 4. 2014 vročena dne 5. 5. 2014. Sklep ima pravilen pravni pouk in sicer, da je zoper njega dovoljeno vložiti tožbo pri Delovnem in socialnem sodišču v Ljubljani, Komenskega ulica 7, v roku 30 dni od vročitve odločbe. Zadnji dan 30 dnevnega roka za vložitev tožbe je bila sreda 4. 6. 2014. Tožnik je navedeno vlogo-tožbo poslal tožencu in jo oddal priporočeno na pošto dne 21. 5. 2014. Toženec pa jo je nato z dopisom 11. 6. 2014 odstopil sodišču, kamor je prispela 12. 6. 2014, to pa je že po izteku roka za vložitev tožbe.

Tožnik je nedvomno poslal tožbo pred iztekom roka, vendar nepristojnemu organu in to kljub pravilnemu pravnemu pouku. Sodišče prve stopnje je pravilno štelo, da je tožba, ki je na sodišče prispela 12. 6. 2014 vložena po izteku roka in da je zato prepozna.

Tožbo, vloženo po preteku 30 dnevnega roka je sodišče prve stopnje na podlagi prvega odstavka 274. člena ZPP lahko le zavrglo. Razlogi, zaradi katerih tožnik ni posredoval tožbe na pravilen naslov, niso relevantni, prav tako pa tudi ne razlogi, na katere se sklicuje pritožba, torej, da bi toženec lahko tožbo še pravočasno odstopil sodišču. Zaradi obrazloženega je pritožbeno sodišče tožnikovo pritožbo na podlagi 2. točke 365. člena ZPP kot neutemeljeno zavrnilo in potrdilo sklep sodišča prve stopnje.